《登翠微亭》
宋代·余迪

数年乐此宦池城，每爱湖光分外清。
远浦落霞秋水阔，乱山斜日碧云横。
牧吹牛背归林晚，渔唱舟中对月明。
同览翠微重吊古，谩将诗酒逐交情。
池阳胜迹翠微峰，今古才人咏不穷。
僧寺宛如仙仗里，人家俨若画图中。
迎风杨柳依依绿，带雨桃花淡淡红。
沉醉不知归去晚，匆匆回首月升东。